Αυτό που δεν κατόρθωσε η κυβέρνηση επί προεδρίας της Ζωής Κωνσταντοπούλου, δηλαδή να μεταφερθούν τα αποθεματικά της Βουλής των Ελλήνων στην Τράπεζα της Ελλάδος, συνέβη επί προεδρίας του Ν. Βούτση.

Έτσι, σύμφωνα με κοινοβουλευτικές διαρροές που επικαλείται Το Βήμα, η Βουλή συναίνεσε στην μεταφορά των αποθεματικών της ύψους 67 εκατ. ευρώ στον ειδικό λογαριασμό που τηρείται στην Τράπεζα της Ελλάδος, στον οποίο έχουν μεταφερθεί και τα αποθεματικά των νοσοκομείων, του ΟΑΕΔ και του ΕΟΠΥΥ για την κάλυψη τρεχουσών υποχρεώσεων.

Μετά την μεταφορά των 67 εκατ. ευρώ το αποθεματικό της Βουλής των Ελλήνων περιορίζεται στα 10 εκατ. ευρώ.

Σύμφωνα με διαρροές μέσω συνεργατών του προέδρου της Βουλής, η σχετική απόφαση «είναι προς το συμφέρον της Βουλής και του Δημοσίου». Μάλιστα διατύπωναν αιχμές για την άρνηση της προκατόχου του να παραδώσει τα αποθεματικά της Βουλής πέρυσι το καλοκαίρι, λέγοντας ότι «αν είχε γίνει αυτό η Βουλή θα είχε κερδίσει 1,5 εκατ. ευρώ από τις αποδόσεις των επιτοκίων».

Αργότερα, σε μια από τις πολλές αναρτήσεις της στο Twitter, η Ζωή Κωνσταντοπούλου είχε καταφερθεί κατά του πρωθυπουργού καλώντας τον «να εξηγήσει τελικά τι έγινε με τα αποθεματικά, πώς χρησιμοποιήθηκαν και γιατί ζητούσαν να πάρουν και αυτά της Βουλής».

«Από τα αποθεματικά της Βουλής, σε πείσμα των επιθέσεων Μάρδα – Δραγασάκη – Μαξίμου, δεν πειράχθηκε ούτε ευρώ και η απόφαση αυτή δικαιώνεται» είχε υποστηρίξει η τέως πρόεδρος της Βουλής, η οποία είχε συγκρουστεί για το θέμα σφοδρά με τον διάδοχό της κ. Βούτση.

Με νέα ανάρτησή της η κ. Κωνσταντοπούλου εκφράζει την οργή της για την απόφαση αυτή: «Τα αποθεματικά-ταμειακά διαθέσιμα της Βουλής είναι για την κοινοβουλευτική λειτουργία του πολιτεύματος, όχι για τα δόντια Κυβ/σης-δανειστών» έγραψε χαρακτηριστικά στο Twitter.

Newsroom ΑΛΤΕΡ ΕΓΚΟ